Am Boataidåg fum 30. Jena - 1. Februa 1967 wiad da Bruno Kreisky ois Nåchfoiga fum Bruno Pittermann zum Bundesfoasizadn fu da SPÖ gwöd und wiad aso Schef fu da Opposizion. Bai de negsdn Nazionalrådswåin am 1. Meaz 1970 gelingds da SPÖ de Absolute fu da ÖVP zan brecha und söwa a  relatife Meahaid zan griang. Auf dés aufi büt da Bruno Kreisky a Mindahaidsregiarung, unta parlamentarischa Duidung fu da FPÖ, und wiad ois Nåchfoiga fum Josef Klaus zan easchdn Måi Bundeskãnzla. In dea Zaid fãngd a sâi Konflikt mim Simon Wiesenthal ã, dea dés gãnze Lém fu de zwoa dauan wiad. Auslösa dabai woa d'Kreisky-Peter-Wiesenthal-Affaire bai dea's drum gãnga is, das da Simon Wiesenthal aufdékt håd, das da Obmã fu da FPÖ, duch dén sâi parlamentarische Untaschdüzung de Mindahaidsregiarung eascht mégli woan  is, a oida Nazi is und das da Friedrich Peter sogoa bai da SS dabai woa. Õa Joa drauf, håd de SPÖ åwa bai dé am 10. Oktoba 1971 åghoidanen Nazionalrådswåin sogoa de absolute Meahaid griagt (50,04% fu de Schdimen und 92 Mandate) und håd auf dés aufi alõa regian kina, one de FPÖ.